Ek kyk uit op die groen bosveld bome, blou lug en wit wolke terwyl ek die artikel skryf. In die agtergrond kwetter `n tarentaal en roep `n visarend. Die son se strale skyn op die groen blare. Dit is`n weeksdag en ek dra my strandplakkies. My siel is rustig en gelukkig. Ek sug van verligting en skiet `n dankgebed na bo. Maar dit was nie altyd so nie.
Hierna begin die Here my lewe uitsorteer. Hy wys my toe hoe om die lewe se eise makliker te hanteer. Dit het veroorsaak dat ek minder gespanne en meer uitgerus is. As jy nou reeds aan die begin van die nuwe jaar hierdie beginsels kan toepas, sal jy heel moontlik nie uitgebrand wees teen Novembermaand nie. Hier is `n paar van die beginsels wat Hy my geleer het:
Die Here belowe mos in Matteus 6: 24-33 om vir ons te sorg. Hy sê as ons Sy koninkryk eerste stel sal Hy ‘al hierdie dinge’ vir ons gee. Dit is álles wat ons nodig het. Dit het vir my baie beteken. Nou kan ek rus daarin dat Hy n plan het vir my sal sorg. Dit is mos hoe my kinders maak!
Wanneer ek bekommernisse het en self planne wil maak, hoor ek hoe die Here se beloftes in my gedagtes eggo – ‘God is jou Pappa en Hy sorg vir jou’. Hy gee aan ons `n uitnodiging om ons daaglikse stres na Hom te neem. Dit doen ons veral in die tyd wat ons alleen saam met Hom spandeer.
Ek leer dat Hy in beheer van alles is, selfs die klein dinge wat ek my oor bekommer. Net soos Hy moeite doen om `n skulpie te vorm en in te kleur, wat tien teen een nooit gesien word deur enigeen nie, net so stel Hy belang in my. Hy wil ons lewens inkleur. Ons het dus nodig om Hom eerste te stel in ons prioriteite en om Hom op te soek as ons fondasie en bron van krag vir elke dag.
As jy mooi oplet sal jy agterkom dat die lewe gevul is met ritme – voëltjies wat sing, water wat kabbel oor klippe, seisoene wat draai - alles aanduidings dat ons ook in `n ritme moet lewe.